Tracy Zille-rassismesaak in gelykheidshofFoto: Skermskoot/Twitter Die saak teen die EFF-raadslid van Limpopo wat hom verlede jaar glo as ŉ wit vrou op Twitter voorgedoen en beweerde rassistiese boodskappe geplaas het, word vandeesweek in die gelykheidshof in Louis Trichardt in Limpopo aangehoor. Die verhoor van Anthony Mathumba, raadslid van die Makhado- plaaslike munisipaliteit, is van Dinsdag tot Donderdag op die hofrol geplaas. Die Menseregtekommissie (MRK) versoek die hof om Mathumba se beweerde uitlatings op Twitter onder die naam @TracyZille as teistering op grond van geslag en ras te verklaar. Die kommissie eis ook skadevergoeding van Mathumba vir sy beweerde gewraakte uitlatings. Maroela Media het vroeër berig ŉ middeljarige vrou met rooibruin hare en blou oë het in Junie verlede jaar uit die niet verskyn en gebruikers op Twitter die harnas ingejaag met haar rassistiese opmerkings. Die @TracyZille-profiel, wat tienduisende volgelinge getrek het, is destyds daarvan beskuldig dat dit rassespanning aanvuur, poog om swart Suid-Afrikaners te verneder en wit Suid-Afrikaners te beswadder. Die Digital Forensic Research Lab het kort daarna onthul dat Mathumba glo agter dié Twitter-profiel skuil en boonop munt slaan uit die klik-aas wat hy op die platform plaas. Die MRK sê nou in ŉ verklaring geen individu mag van Suid-Afrika se kwetsende geskiedenis gebruik maak om ŉ inkomste vir hom- of haarself te skep nie. “Die MRK veroordeel enige vorm van optrede wat ons mandaat van versoening en nasiebou doelbewus weerspreek, en is vol vertroue dat die hof ŉ sterk boodskap sal stuur aan die gesiglose individue op sosiale media wat probeer om hierdie platforms te misbruik.” Die kommissie herinner mense daaraan dat dit teenstrydig is met die doelstellings van die Wet op Gelykheid. Die MRK sê voorts sy ondersoek na die @TracyZille-profiel het meestal gesteun op inligting wat die kommissie vanaf Twitter ontvang het en sal in die komende dae aangevul word deur kundige getuienis wat tydens die verhoor aangehoor sal word.